Maimane kondig reusebetoging teen brandstofprysverhogings aanMmusi Maimane (9 Oktober 2017) Foto: ANA Mmusi Maimane, leier van die DA, het Dinsdag gesê ŉ gesamentlike massa-optog teen brandstofprysverhogings in Suid-Afrika sal volgende week in Pretoria gehou word. Hy het ŉ beroep gedoen op Suid-Afrikaners om hulle Dinsdag 31 Julie om 10:00 buite die Nasionale Tesourie se kantoor in Tshwane by hom aan te sluit. “As genoeg mense hul stemme saamvoeg, kan hulle ons nie ignoreer nie.” Volgens voorspellings sal die brandstofprys Woensdag 1 Augustus weer styg. Maimane het benadruk dat dit nie ŉ party se geveg is nie, maar ŉ geveg vir die hele samelewing. Volgens hom het pres. Cyril Ramaphosa se regering nou die geleentheid om te wys hulle staan aan die gewone Suid-Afrikaner se kant deur die brandstofheffings en -prys te verminder. Brandstofpryse het vroeër vandeesjaar ŉ rekordhoogte van oor R16 per liter ingeskiet. “Toe Ramaphosa as president verkies is, was die petrolprys R14,12 per liter en dit kos nou al R16 per liter petrol in Gauteng. Dit beloop amper R100 meer elke keer as jy jou tenk volmaak.” Maimane meen dis die armstes van die armes wat die ergste daarvan afkom, aangesien hulle ŉ disproporsionele hoeveelheid van hul inkomste aan kos en vervoer bestee. Hy het voorts gesê dat die DA en ander burgerorganisasies die regering maan om die heffing vir die Padongelukkefonds (POF) te verminder. Hy eis dat daar ŉ dringende debat in die parlement ter tafel gelê moet word om die huidige struktuur van die POF- en ander heffings te oorweeg en dat daar gekyk kan word hoe dit aangepas kan word. Hy het ook voorgestel dat die POF onder onafhanklike, eksterne administrasie geplaas word om sodoende korrupsie uit te roei, bekwame leierskap in plek te stel en die proses te begin om hul R160 miljard agterstand te betaal.